EELNÕU 2020/233

								KOMISJONID:

eelarve- ja arengu-	JK	
haridus-		
kultuuri- 		
majandus-		
revisjoni-		
sotsiaal- 		

VILJANDI LINNAVOLIKOGU

MÄÄRUS

30. jaanuar 2020   nr

Viljandi Linnavolikogu 25.05.2017 määruse nr 115
„Linnavolikogu tööst osavõtu eest makstava tasu 
suurus ja maksmise kord“ täiendamine

Määrus kehtestatakse kohaliku omavalitsuse korralduse seaduse § 22 lõike 1 punktide 21 ja 22 alusel.

§ 1. Täiendada ja muuta määruse § 2 lõiget 8 järgmiselt:
„(8) Linnavolikogu alatiste komisjonide  ja Seenioride Nõukoja liikmetele, kes pole volikogu liikmed, makstakse komisjoni istungist osavõtu eest igakordset tasu 25 eurot. Tasu ei maksta, kui komisjoni istung toimub elektrooniliselt.“

§ 2. Täiendada määruse § 2 lõiget 9 järgmiselt:
 „(9) Käesolevas korras ettenähtud tasusid ei maksta linnavolikogu korralise puhkuse aja eest välja arvatud juhul, kui sel ajal toimuvad volikogu istungid või komisjonide koosolekud.“ 

§ 3. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Ene Rink
Esitatud: 13.01.2020
Esitaja: Viljandi Linnavalitsus			Ettekandja: Helir-Valdor Seeder
Lk arv: 2
Hääletamine: poolthäälteenamus

Seletuskiri
Viljandi Linnavolikogu 25.05.2017 määruse nr 115
„Linnavolikogu tööst osavõtu eest makstava tasu suurus 
ja maksmise kord“ täiendamine

Eelnõu eesmärk on täiendada korda nii, et Seenioride Nõukoja liikmete töö komisjonis saaks tasustatud ning võimaldada ka volikogu puhkuse perioodil volikogu istungi või komisjonide pidamise korral tasu saada.

Kohaliku omavalitsuse korralduse seaduse § 22 lõike 1 punktid 21 ja 22 käsitlevad volikogu esimehele või ühele aseesimehele töötasu või hüvituse määramist,  aseesimeestele hüvituse määramist ning volikogu liikmetele volikogu tööst osavõtu eest tasu maksmist ja volikogu ülesannete täitmisel tehtud kulutuste eest hüvituse suuruse ja maksmise korra kehtestamist.

Praegu kehtiv „Linnavolikogu tööst osavõtu eest makstava tasu suuruse ja maksmise kord“ ei võimalda tasu maksta Seenioride Nõukoja liikmetele, kuigi nende töö on oma olemuselt igati samaväärne alatise komisjoni töös osalemisega. Muudatusega täiendatakse korra paragrahvi 8 ning Seenioride Nõukoja liikmetele, kes pole volikogu liikmed, makstakse komisjoni istungist osavõtu eest igakordset tasu 25 eurot.

Teiseks täienduseks on võimaluse loomine tasu maksmiseks volikogu suvise korralise puhkuse ajal, kui siiski tekib vajadus kas volikogu kokku kutsuda istungi pidamiseks või pidada mõne komisjoni koosolek.

Kolmandaks muudatuseks on ettepanek välja jätta korrast komisjoni liikme tasu maksmata jätmine juhul, kui komisjoni koosolek elektrooniline. Ka elektroonilise koosoleku korral tuleb komisjoni liikmel töötada läbi koosoleku materjalid ning teha otsused täpselt samamoodi, kui tavalise koosoleku eel, seetõttu ei ole õiglane jätta komisjoni liikmed tasust ilma.
 
2020. a Viljandi linna eelarve teiseks lugemiseks on lisatud volikogu komisjonide palgafondi 3500 eurot.

(allkirjastatud digitaalselt)
Ene Rink
linnasekretär